Enkele gil, toe klap skoot wat lewe eisRiaan Barnard (52). ŉ Vrou van Germiston is platgeslaan nadat twee gewapende rowers haar lewensmaat gisteraand in ŉ huisrooftog oënskynlik summier doodgeskiet het. Riaan Barnard (52), ŉ IT-werker, het Dinsdag omstreeks 21:00 op die stoep gesit en rook toe twee rowers hom daar oorval het, het Christa Jacobs, sy skoonma, gesê. Haar dogter, Esmé Swanepoel (49), was in die huis toe die rowers toegeslaan het. “Esmé was in die kamer. Ons weet nie wat presies gebeur het nie, maar Esmé het gehoor hoe skreeu hy [Riaan] ‘néé’ en toe hoor sy ŉ skoot.” Die twee mans is die huis binne waar hulle Swanepoel gedreig en haar selfoon en ŉ televisiestel geëis het. Hulle het met dié toestelle, asook ŉ tablet wat Barnard buite op die stoep by hom gehad het, oor ŉ muur gevlug. Swanepoel het op ŉ swaar gewonde Barnard buite die huis afgekom. Hy is in die buik getref. Daar is op die toneel met noodhulp begin, waarna Barnard inderhaas na die Unie-hospitaal in Alberton geneem is. Hy is vanoggend kort ná 01:00 dood nadat die koeël enorme inwendige skade aangerig het. Swanepoel is nie tydens die aanval beseer nie. “Sy is stukkend, ja. Maar ons is oukei,” het Jacobs gesê. Barnard en Swanepoel, ŉ rekenmeester, was nagenoeg tien jaar saam. Barnard het ook twee volwasse kinders uit ŉ vorige verhouding. Hulle was by hulle pa in die hospitaal kort voor sy dood. Lede van die gemeenskapspolisiëringsforum, veiligheidsmaatskappye en die polisie was kort ná die voorval op die toneel, maar daar was geen spoor van die verdagtes nie. “ŉ Tablet, ŉ selfoon en ŉ televisiestel. En ŉ lewe. Dís wat hulle gevat het. “My kind is stukkend. Dit is vir my só hartseer dat ŉ lewe so min werd is,” het Jacobs gesê. Hulle het vanoggend Barnard se liggaam gaan uitken. “Dit was nie ŉ mooi gesig nie. Ons is moeg, ons het heelnag lank nie ŉ oog toegemaak nie,” het Jacobs gesê. “Hy was ŉ stillerige man, ŉ goeie mens en hy was baie goed vir my kind.” Maroela Media het ŉ navraag aan die polisie gerig en wag op terugvoer.